Roborocks nye superrobot har arm, kamera og kunstig intelligens

Robotstøvsugere, der klarer rengøringen, er ikke noget nyt. Men Roborocks kommende model tager skridtet videre: Saros Z70 kan nemlig også samle sokker, håndklæder og andre småting op fra gulvet – helt automatisk.

Saros Z70 skiller sig ud fra mængden med en integreret mekanisk gribearm – en funktion, Roborock kalder OmniGrip. Armen folder sig ud, når robotten registrerer små genstande, og vurderer derefter, om de kan samles op. Det gælder blandt andet sokker, lette sko og papirkugler – og funktionen bliver senere udvidet med softwareopdateringer, loves det.

Navigationen er baseret på det nye StarSight 2.0-system, som kombinerer kunstig intelligens, RGB-kamera og 3D-sensorer. Det betyder, at robotten kan genkende op til 108 forskellige forhindringer og navigere udenom alt fra ledninger til stoleben og løse tæpper. I appen kan brugerne snart tilpasse genkendelsen yderligere.

Robottens indbyggede kamera kan desuden ikke alene bruges til navigation. Det kan også lave videoopkald og give brugeren mulighed for at holde øje med hjemmet eller kæledyrene, mens man er væk.

Klarer dørtrin og kæledyrshår

Med en sugestyrke på 22.000 Pa og automatisk anti-filtring af hår, er Saros Z70 målrettet hjem med både børn og kæledyr. Den kombinerede børste- og moppefunktion skal sikre, at både krummer og dyrehår ryger med, uden at moppen smører snavs ud over allerede rene overflader.

Robottens chassis kan hæves og sænkes efter underlaget og kommer derfor nemt over dørtrin og tykke tæpper – op til 4 centimeter.

Saros Z70 leveres med Roborocks nye dockstation, som automatisk rengør mopperne med varmt vand, tømmer støvbeholderen og lader batteriet op. En fuld opladning tager cirka 2,5 time.

Robotten kan desuden aktiveres med stemmekommandoen “Hej, Rocky!” og understøtter både Apple Watch og smart home-standarden Matter 1.4.

Den nye robot lander i Danmark den 27. juni og kan forudbestilles fra den 2. juni. Prisen bliver 13.999 kroner.

Roborocks nye superrobot har arm, kamera og kunstig intelligens